
Enefit Power OÜ põletusseadmete saasteainete heite piirväärtuste järgimata jätmise erandi taotlus

Lugupeetud härra Vakra


Enefit Power OÜ taotleb tööstusheite seaduse (THS) § 78 alusel erandit Balti elektrijaama reservkatlamajas põlevkiviõli kasutamiseks Narva linna kaugkütte toimepidevuse ja energiavarustuse tagamiseks 2026/2027 kütteperioodil.

I. Taotluse põhiandmed
Keskkonnakompleksloa number: L.KKL.IV-137279
Põletusseadmed, mille osas erandit taotletakse:
3 aurukatelt NSTB 87-16-300 (3 × 83,3 MWth)
Erisuse kohaldamise periood:
01.11.2026 kuni 30.04.2027
Kasutatava põlevkiviõli maksimaalne kogus:
23000  tonni
Põlevkiviõli kasutamisest tulenevad heitkogused:
esitatud taotluse lisas 2.


II. Asjakohased asjaolud
Balti elektrijaama reservkatlamaja on rajatud Narva soojusvarustuse reserviks ning energiaplokkide käivitamiseks vajaliku auru tootmiseks. Keskkonnakompleksloa nr L.KKL.IV-137279 kohaselt on reservkatlamaja põhikütus maagaas ning gaasitarnete katkemisel on reservkütusena lubatud kasutada põlevkiviõli.

Reservkatlamaja summaarne installeeritud soojusvõimsus on 240 MW (neto). Reservkatlamaja kasutamise vajadus tekib muu hulgas Balti elektrijaama 11. ploki remondi või avariilise seisaku ajal, ploki käivitamisel ning kõrge soojuskoormuse korral.

Sama reservkatlamaja ja põlevkiviõli kasutamise küsimust menetles Keskkonnaamet ka 2022. aastal. Enefit Power AS esitas 08.07.2022 Keskkonnaametile taotluse nr NJ-KKJ-1/652, milles taotleti THS § 78 lg 2 alusel põlevkiviõli kasutamist Narva linna kaugkütte varustuskindluse tagamiseks. Toona oli põlevkiviõli kasutamise vahetuks põhjuseks maagaasi tarnelepingu puudumine.

2026/2027 kütteperioodi olukord erineb 2022. aastast, kuid vajadus kaitsta Narva kaugkütte toimepidevust on sama.

III. Erandi vajaduse põhjendus
1. Maagaasi kõrge hind ja talvine tarnerisk
2026. aastal on maagaasi hind koos võrgutasude ja aktsiisiga Balti elektrijaama jaoks ulatunud tasemele üle 90 €/MWh. Kõrge hinnatase on seotud Euroopa gaasituru jätkuva ebakindlusega ning sellega kaasneb ka talvise kütteperioodi tarnerisk. Enefit Power OÜ hinnangul ei ole Narva kaugkütte kui elutähtsa teenuse toimepidevuse seisukohalt põhjendatud oodata alternatiivse lahenduse ettevalmistamisega seni, kuni gaasitarne füüsiliselt katkeb.

Põlevkiviõli vajalikus koguses varumine ning reservkatlamaja põlevkiviõliga käitamiseks vajaliku valmisoleku loomine tuleb teha enne võimaliku tarnehäire realiseerumist. Pärast tarneriski realiseerumist võib vajaliku kütusekoguse kiire hankimine ja kasutuselevõtt olla raskendatud või võimatu.

2. Põlevkiviõli kasutamine vähendab nii tarne- kui hinnariski
Balti elektrijaama reservkatlamajas on tehniliselt võimalik kasutada kohaliku päritoluga põlevkiviõli. Tänaste hindade ning kehtivate keskkonnakulude juures on põlevkiviõli kasutamise indikatiivne primaarenergia ja keskkonnatasude kulu ligikaudu 50 €/MWh, võrreldes maagaasi kasutamisel üle 90 €/MWh kogukuluga.

Põlevkiviõli kasutamise võimalus:
· vähendab Narva soojusvarustuse sõltuvust maagaasist;
· maandab talvise võimaliku gaasitarnehäire mõju;
· vähendab väga kõrge gaasihinna mõju Narva soojuse hinnale.

3. Narva Linnavalitsuse hinnang
Kaugküttega varustamine on hädaolukorra seaduse § 36 lg 4 p 1 kohaselt elutähtis teenus, mille toimepidevust korraldab kohaliku omavalitsuse üksus. Enefit Power OÜ pöördus Narva Linnavalitsuse poole palvega hinnata, kas praegust maagaasi hinnataset, talviseid tarneriske ning võimaliku soojuse hinnatõusu mõju arvestades on põhjendatud kasutada põlevkiviõli Narva kaugkütte toimepidevust toetava ennetava meetmena.

Narva Linnavalitsus teatas 08.09.2026 kirjas nr 2.1-13/10135-1, et peab praeguses geopoliitilises ja majanduslikus olukorras, arvestades maagaasi kõrget hinda ja talviseid tarneriske, vajalikuks ning toetab täielikult Enefit Power OÜ sammu võtta Balti elektrijaama reservkatlamajas kasutusele põlevkiviõli.

Narva Linnavalitsus käsitleb põlevkiviõli kasutamist ennetava meetmena, mis maandab nii kütusetarne- kui hinnariski ning on otseses seoses soodsama toasooja tagamisega Narva linnas. Linn peab põlevkiviõli kasutamist soojuse tootmisel põhjendatuks kuni 2027. aasta kütteperioodi lõpuni.

Linnavalitsus tõi eraldi välja ka meetme sotsiaalmajandusliku tähtsuse: ligikaudu 30% Narva elanikest on eakad ning kohalik palgatase jääb alla Eesti keskmise, mistõttu on kaugkütte hind elanike toimetuleku seisukohalt kriitilise tähtsusega.

Narva Linnavalitsuse seisukoht on lisatud käesolevale taotlusele.

4. Ennetava meetme rakendamise kohustus
HOS § 38 lg 3 p 2 kohustab elutähtsa teenuse osutajat rakendama teenuse katkestusi ennetavaid meetmeid, muu hulgas vähendama sõltuvust tarnijatest alternatiivsete lahenduste kasutamise ja vajalike vahendite olemasolu kaudu.

HOS § 37 lg 1 p 3 kohaselt teeb elutähtsa teenuse toimepidevust korraldav asutus järelevalvet teenuse toimepidevuse tagamise, sealhulgas katkestusi ennetavate meetmete rakendamise üle.

Narva Linnavalitsuse 12.12.2018 määruse nr 23 § 4 lg 1 näeb kaugkütte toimepidevuse tagamiseks muu hulgas ette töökorras ja töövalmis tipu- ja reservkatlamaja ning töökorralduse teenuse jätkamiseks kütusetarne probleemide korral.

Samuti näeb Narva linna soojusmajanduse arengukava 2023–2032 Balti elektrijaama reservkatlamajas kriisisituatsioonis maagaasi alternatiivina ette põlevkiviõli kasutamise. 

Seega on põlevkiviõli kasutamise valmisoleku loomine kooskõlas nii Enefit Power OÜ-le elutähtsa teenuse toimepidevuse tagamisel pandud kohustuste kui ka Narva linna enda varustuskindluse põhimõtetega.


IV. Energiavarustuse säilitamise hädavajalikkus
THS § 78 lg 2 kohaselt võib sama paragrahvi lõikes 1 sätestatud kümnepäevast piirangut mitte kohaldada juhul, kui energiavarustuse säilitamine on hädavajalik. Energiavarustuse säilitamise hädavajalikkuse üle otsustab loa andja. Enefit Power OÜ hinnangul on Narva linna kaugkütte varustuskindluse tagamine selle sätte tähenduses hädavajalik. Enefit Power OÜ toodab Balti elektrijaamas soojust Narva linna kaugküttevõrgu tarbeks ning müüb soojuse Narva Soojusvõrk AS-ile tarbijatele edastamiseks. Kaugkütte toimimise katkemine mõjutaks otseselt Narva elanike elutingimusi ning kriitiliste teenuste toimimist.

Ka Narva Linnavalitsus kui kaugkütte toimepidevust korraldav asutus on pärast 2026/2027 kütteperioodi riskide hindamist jõudnud järeldusele, et põlevkiviõli kasutamine on Narva soojusvarustuse tagamiseks vajalik ja põhjendatud ennetav meede.

Sarnast energiavarustuse jätkumise vajadust käsitleti ka Enefit Power AS-i 2022. aasta taotluses, mille kohaselt oli reservkatlamaja käitamise eesmärk Narva kaugkütte kui elutähtsa teenuse jätkumise tagamine.

V. Taotlus
Eeltoodust lähtudes palub Enefit Power OÜ Keskkonnaametil:
1. lugeda Narva linna kaugkütte energiavarustuse säilitamine 2026/2027 kütteperioodil THS § 78 lg 2 tähenduses hädavajalikuks;
2. lubada Balti elektrijaama reservkatlamajas kasutada Narva kaugkütte toimepidevuse tagamiseks maagaasi asemel põlevkiviõli perioodil 01.11.2026–30.04.2027 koguses kuni 23 000 tonni, arvestades käesoleva taotluse lisades esitatud heitkoguste arvutusi;
3. määrata põlevkiviõli kasutamisega seotud vajalikud seire-, aruandlus- ja muud keskkonnatingimused.

Arvestades, et põlevkiviõli kasutamine on kavandatud Narva kaugkütte toimepidevust tagava ennetava meetmena, tuleb kütuse varumine ja kasutusvalmiduse loomine korraldada enne võimaliku gaasitarnehäire realiseerumist.

Kui Keskkonnaameti hinnangul eeldab THS § 78 alusel erandi tegelik rakendamine täiendava tingimuse või konkreetse gaasivarustuse häire realiseerumist, palume see tingimus taotluse menetlemisel selgelt määratleda, et Enefit Power OÜ saaks tagada reservkütuse ja tootmisvõimsuse õigeaegse valmisoleku.

Arvestades 2026/2027 kütteperioodi algust ja põlevkiviõli eelneva varumise vajadust, palume taotlus menetleda esimesel võimalusel.



Lugupidamisega

(allkirjastatud digitaalselt)

Raine Pajo
juhatuse esimees





Lisad:
1. Narva Linnavalitsuse 08.09.2026 kiri nr 2.1-13/10135-1;
2. Põlevkiviõli kasutamisest tulenevate heitkoguste arvutus;
3. Enefit Power AS-i 03.09.2026 kiri nr RP-JUH-6/324.

